b'\n_START_ARTICLE_\nNifon Rusail\xc4\x83\n_START_SECTION_\nMitropolit al Ungrovlahiei\n_START_PARAGRAPH_\nNicolae Rusail\xc4\x83 s-a n\xc4\x83scut \xc3\xaen anul 1789 (1797 dup\xc4\x83 Dimitrie R. Rosetti), \xc3\xaen Bucure\xc8\x99ti, din p\xc4\x83rin\xc8\x9bi rom\xc3\xa2ni. A urmat cursurile \xc8\x99colii biserice\xc8\x99ti O\xc8\x9betari, iar \xc3\xaen 1809 se duce la M\xc4\x83n\xc4\x83stirea Cernica unde \xc3\xaembr\xc4\x83\xc8\x9bi\xc8\x99eaz\xc4\x83 schima monahal\xc4\x83 cu numele de Nifon. A fost hirotonit ierodiacon la Mitropolie, iar \xc3\xaen 1826 ieromonah._NEWLINE_Este promovat la 1 februarie 1827 ca iconom stavrofor \xc8\x99i protosinghel la Episcopia R\xc3\xa2mnicului \xc8\x99i \xc3\xaen 1836 ca arhimandrit de c\xc4\x83tre episcopul Neofit al R\xc3\xa2mnicului. Dup\xc4\x83 ce Neofit ajunge mitropolit, este numit la 19 decembrie 1839 stare\xc8\x9b la M\xc4\x83n\xc4\x83stirea Cozia. La finele anului 1841 este numit vicar al Mitropoliei Ungrovlahiei. \xc3\x8en urma interven\xc8\x9biei mitropolitului Neofit pe l\xc3\xa2ng\xc4\x83 patriarhul de Constantinopol, la 24 octombrie 1842 a fost hirotonit arhiereu titular al Sevastiei p\xc4\x83str\xc3\xa2ndu-\xc8\x99i func\xc8\x9bia de vicar al mitropoliei. \xc3\x8en timpul Revolu\xc8\x9biei de la 1848 a fost numit oc\xc3\xa2rmuitor provizoriu al Episcopiei de R\xc3\xa2mnic (ianuarie 1848 - septembrie 1850), iar dup\xc4\x83 demisionarea mitropolitului Neofit a condus, ca vicar, mitropolia Ungrovlahiei (11 august 1849 - 14 septembrie 1850). _NEWLINE_La 14 septembrie 1850 a fost ales mitropolit al Ungrovlahiei, fiind \xc3\xaensc\xc4\x83unat la 8 octombrie 1850. La data de 11 ianuarie 1865 i s-a acordat titlul de \xe2\x80\x9emitropolit primat\xe2\x80\x9d al Rom\xc3\xa2niei, p\xc4\x83storind p\xc3\xa2n\xc4\x83 la moarte. Seminariile teologice eparhiale, \xc3\xaenchise \xc3\xaen cursul revolu\xc8\x9biei din 1848, s-au redeschis \xc3\xaen anul 1851. \xc3\x8en anul 1852 a \xc3\xaenfiin\xc8\x9bat o tipografie, \xc3\xaen care a editat aproape toate c\xc4\x83r\xc8\x9bile de slujb\xc4\x83 (mai t\xc3\xa2rziu a luat-o statul). A ref\xc4\x83cut cu cheltuiala sa c\xc3\xa2teva l\xc4\x83ca\xc8\x99uri de \xc3\xaenchinare (M\xc4\x83n\xc4\x83stirea Zamfira, Schitul Cet\xc4\x83\xc8\x9buia din R\xc3\xa2mnicu V\xc3\xa2lcea) \xc8\x99i a ridicat din temelie biserica din Letca Nou\xc4\x83. _NEWLINE_Mitropolitul Nifon a \xc3\xaendeplinit func\xc8\x9bia de pre\xc8\x99edinte al Divanului Ad-hoc din Bucure\xc8\x99ti la 29 septembrie 1857 \xc8\x99i al Adun\xc4\x83rii elective care a ales domn pe Alexandru Ioan Cuza la 24 ianuarie 1859. \xc3\x8en 1864 se \xc3\xaenfiin\xc8\x9beaz\xc4\x83 \xc8\x99i Senatul Rom\xc3\xa2niei, mitropolitul Nifon devenind primul pre\xc8\x99edinte al Senatului. \xc3\x8en timpul p\xc4\x83storirii lui, au avut loc cunoscutele reforme biserice\xc8\x99ti ale lui Alexandru Ioan Cuza (secularizarea averilor m\xc4\x83n\xc4\x83stire\xc8\x99ti, Legea sinodal\xc4\x83, Legea pentru numirea de mitropoli\xc8\x9bi \xc8\x99i episcopi eparhio\xc8\x9bi). \xc3\x8en 1865 este numit primat al Rom\xc3\xa2niei._NEWLINE_La 10 mai 1866 \xc3\xael \xc3\xaent\xc3\xa2mpin\xc4\x83 pe prin\xc8\x9bul Carol care depune, \xc3\xaen aceea\xc8\x99i zi, jur\xc4\x83m\xc3\xa2ntul de credin\xc8\x9b\xc4\x83 \xc3\xaen fa\xc8\x9ba mitropolitului._NEWLINE_\xc3\x8en anul 1872 s-a promulgat \xe2\x80\x9eLegea organic\xc4\x83 pentru alegerea de mitropoli\xc8\x9bi \xc8\x99i episcopi \xc8\x99i pentru constituirea Sf\xc3\xa2ntului Sinod\xe2\x80\x9d. \xc3\x8en 17 noiembrie 1872 a \xc3\xaenfiin\xc8\x9bat - din banii s\xc4\x83i - un al doilea seminar \xc3\xaen Bucure\xc8\x99ti, cu 4 clase, care i-a purtat numele. Acest seminar s-a \xc3\xaentre\xc8\x9binut - p\xc3\xa2n\xc4\x83 \xc3\xaen anul 1948 - din fondurile l\xc4\x83sate de mitropolit \xc8\x99i din veniturile mo\xc8\x99iei Letca Nou\xc4\x83. Mitropolitul Nifon Rusail\xc4\x83 a \xc3\xaencetat din via\xc8\x9b\xc4\x83 la 5 mai 1875, \xc3\xaen Bucure\xc8\x99ti, fiind \xc3\xaengropat la M\xc4\x83n\xc4\x83stirea Cernica. Mitropolitul Nifon a r\xc4\x83mas \xc3\xaen istorie ca primul conduc\xc4\x83tor al unei biserici rom\xc3\xa2ne\xc8\x99ti autonome \xc8\x99i primul pre\xc8\x99edinte al Senatului, dar \xc8\x99i ca omul de baz\xc4\x83 \xc3\xaen tot ceea ce a constituit unirea principatelor \xc8\x99i crearea unui stat rom\xc3\xa2n modern.\n_START_SECTION_\nNumismatic\xc4\x83\n_START_PARAGRAPH_\nLa 2 iunie 2014 Banca Na\xc8\x9bional\xc4\x83 a Rom\xc3\xa2niei a pus \xc3\xaen circula\xc8\x9bie, \xc3\xaen aten\xc8\x9bia colec\xc8\x9bionarilor, un set de trei monede (din aur, din argint \xc8\x99i din tombac cuprat), precum \xc8\x99i o moned\xc4\x83 din argint, cu ocazia \xc3\xaemplinirii a 150 de ani de la \xc3\xaenfiin\xc8\x9barea Senatului Rom\xc3\xa2niei._NEWLINE_Monedele din aur au valoarea nominal\xc4\x83 de 100 de lei, au titlul de 900\xe2\x80\xb0, diametrul de 21 mm, o greutate de 6,452 grame \xc8\x99i cantul zim\xc8\x9bat. Toate monedele de argint, au valoarea nominal\xc4\x83 de 10 lei, titlul de 999\xe2\x80\xb0, diametrul de 37 mm, o greutate de 31,103 grame, iar cantul este zim\xc8\x9bat. Monedele din tombac cuprat au valoarea nominal\xc4\x83 de 1 leu, diametrul de 37 mm, greutatea de 23,5 grame \xc8\x99i cantul zim\xc8\x9bat. Toate monedele din aceast\xc4\x83 emisiune sunt rotunde \xc8\x99i sunt de calitate proof._NEWLINE_Pe reversul tuturor monedelor din aceast\xc4\x83 emisiune au fost gravate portretul lui Alexandru Ioan Cuza \xc8\x99i cel al mitropolitului Nifon, care a fost primul pre\xc8\x99edinte al Senatului. Pe reversul monedelor au fost gravate numele personalit\xc4\x83\xc8\x9bilor reprezentate, iar \xc3\xaen arc de cerc textul 150 DE ANI DE LA \xc3\x8eNFIIN\xc8\x9aAREA SENATULUI \xc8\x99i 1864, anul evenimentului care este s\xc4\x83rb\xc4\x83torit.'